KOMISIJOS SPRENDIMAS
2009 m. spalio 21 d.
dėl mikrodumblių Ulkenia sp. aliejaus, kaip naujos maisto sudedamosios dalies, paskirties išplėtimo pagal Europos Parlamento ir Tarybos reglamentą (EB) Nr. 258/97
(pranešta dokumentu Nr. C(2009) 7932)
(Tekstas autentiškas tik anglų kalba)
(2009/777/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1997 m. sausio 27 d. Europos Parlamento ir Tarybos reglamentą (EB) Nr. 258/97 dėl naujų maisto produktų ir naujų maisto komponentų (1), ypač į jo 7 straipsnį,
kadangi:
(1)
2004 m. lapkričio 4 d. bendrovė Lonza Ltd. - buvusi Nutrinova - kompetentingoms Vokietijos valdžios institucijoms pateikė prašymą dėl mikrodumblių Ulkenia sp. aliejaus, kaip naujos maisto sudedamosios dalies, paskirties išplėtimo.
(2)
2005 m. vasario 9 d. kompetentinga Vokietijos maisto vertinimo institucija paskelbė pirminio vertinimo ataskaitą. Toje ataskaitoje ji priėjo prie išvados, jog išplėtus mikrodumblių Ulkenia sp. aliejaus paskirtį gali kilti pavojus, kad DHA (dokozaheksaeno rūgšties) suvartojamas kiekis nepriimtinai padidės.
(3)
2005 m. balandžio 21 d. Komisija pirminio vertinimo ataskaitą išsiuntė visoms valstybėms narėms.
(4)
Per Reglamento (EB) Nr. 258/97 6 straipsnio 4 dalyje nustatytą 60 dienų laikotarpį, remiantis ta nuostata buvo pateikta pagrįstų prieštaravimų dėl šio produkto tiekimo rinkai.
(5)
Prieštaravimuose valstybės narės išreiškė susirūpinimą dėl padidinto omega-3 riebalų rūgščių ir ypač DHA (dokozaheksaeno rūgšties) suvartojamo kiekio.
(6)
Pagrindinis omega-3 riebalų rūgščių šaltinis yra žuvų taukai. Šiuo metu tų kategorijų maisto produktams, kurių papildymo mikrodumblių Ulkenia sp. aliejumi buvo prašoma, omega-3 riebalų rūgščių galima gauti iš žuvų taukų arba iš mikrodumblių Ulkenia sp.
(7)
Todėl nėra tikėtina, kad dėl mikrodumblių aliejaus naudojimo priede nurodytų grupių maisto produktuose bendras omega-3 riebalų rūgščių suvartojamas kiekis nepriimtinai papildomai padidėtų.
(8)
Mikrodumblių Ulkenia sp. aliejus atitinka Reglamento (EB) Nr. 258/94 3 straipsnio 1 dalyje nustatytus kriterijus.
(9)
Šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Kaip nurodyta I priede, mikrodumblių Ulkenia sp. aliejus gali būti pateiktas Bendrijos rinkai kaip nauja maisto sudedamoji dalis, skirta naudoti II priede nurodytais atvejais ir neviršijant tame priede nustatyto didžiausio kiekio.
2 straipsnis
Pavadinimas „Mikrodumblių Ulkenia sp. aliejus“ pateikiamas jo turinčių maisto produktų sudedamųjų dalių sąraše.
3 straipsnis
Šis sprendimas skirtas Lonza Ltd., Muenchensteinerstrasse 38, CH - 4002 Bazelis.
Priimta Briuselyje, 2009 m. spalio 21 d.